**Príhovor na 14. benefičný ples Hospicu Milosrdných sestier v Trenčíne – 16. 2. 2019:**

Drahí hostia,

zo srdca Vás všetkých a každého osobitne DNES vítam na 14. benefičnom plese nášho Hospicu Milosrdných sestier v Trenčíne.

Mám úprimnú radosť z toho, že ste prijali naše pozvanie na toto dnešné benefičné podujatie a prišli ste. ... že ste sa prišli spolu s nami zabaviť a zároveň nám pomôcť vniesť VIAC ŽIVOTA do dní našich nevyliečiteľne chorých pacientov v konečnom štádiu zväčša onkologického ochorenia.

Od vzniku nášho hospicu, teda od septembra 2005 sme prijali a sprevádzali posledným obdobím života 1 428 pacientov a boli sme na blízku aj ich rodinám.

Krátko sa podelím s Vami o jeden zážitok z hospicu, ktorý sa mi stal nedávno a hlboko sa ma dotkol:

Z Národného onkologického ústavu v Bratislave priviezli k nám pána, ktorý nemal ani 60 rokov. Nachádzal s v poslednom štádiu onkologického ochorenia. Z nemocnice ho prepustili a jeho manželka sa nemohla oňho starať, pretože sama zahájila onkologickú liečbu. Jedna ich dcéra ešte študovala a druhá nemohla kvôli zabezpečeniu rodiny opustiť prácu. Tento pán prežil u nás v hospici ešte 15 dní a bol pri plnom vedomí od prijatia až do úplného konca života.

Deň-dva po prijatí mi povedal: „že už ako si v prvý deň líhal na lôžko v našom hospici, zacítil **úžasný pokoj** ... **Veľmi mi ďakoval** za to, že sme ho prijali, že u nás môže byť a veľmi mi ďakoval za ľudí, ktorí sa oňho starajú ... hovoril mi: „Áno, aj v Bratislave sa snažili ale tu je to iné." ... Iné? Vynorila sa mi otázka, a tak som sa ho spýtala, že ako to myslí, že "iné" ... a on mi na to odpovedal toto: **"TU cítim, že sa o mňa starajú s LÁSKOU."**

V tej chvíli zaplavil moje srdce prekrásny pocit vďaky za to, že hospic je a že v ňom pracujú ľudia, ktorí majú srdce, ktorí sa starajú s láskou.

Rada spomínam tu pred Vami – na začiatku benefičného plesu - na ten moment. Tú vďaku – ním zo srdca vypovedanú, autentickú – chcem odovzdať z tohto miesta nielen členom hospicového tímu, ktorí tu tiež dnes medzi nami sú, ale i Vám: ĎAKUJEM VÁM zo SRDCA.

ĎAKUJEM Vám, že nás **neopúšťate** ani v neľahkých časoch, keď sme doslova odkázaní na pomoc dobrodincov, na benefíciu;

ĎAKUJEM za Vašu **štedrosť** a **prajnosť** ...

ĎAKUJEM, že nám **pomáhate vnášať VIAC ŽIVOTA**, VIAC LÁSKY do DNÍ nevyliečiteľne chorých ľudí, ktorí majú pred sebou už iba niekoľko týždňov, či dní ...

Hoci nie je v ĽUDSKÝCH silách vniesť do ich života VIAC DNÍ, sme pripravení vnášať do ich DNÍ VIAC ŽIVOTA cez službu kvitnúcu **láskou a nehou**.

Nech Pán žehná všetkým Vám i Vašim drahým, nech Vás chráni ... nech rozžiari nad Vami svoju milujúcu tvár a obdarí Vás hlbokým pokojom.

Prajem Vám príjemnú zábavu 😊